b'\n_START_ARTICLE_\nAndrei Zelentsov\n_START_SECTION_\nHenkil\xc3\xb6kuva\n_START_PARAGRAPH_\nAndrei Zelentsov syntyi Ni\xc5\xbeni Novgorodissa Volgan varrella vuonna 1896. H\xc3\xa4n aloitti sotilasuransa Ven\xc3\xa4j\xc3\xa4n keisarikunnan armeijassa Aleksandrovin sotaopistossa vuonna 1915 ja valmistui vuonna 1917 Kiovan ilmailukoulusta lent\xc3\xa4j\xc3\xa4-t\xc3\xa4hyst\xc3\xa4j\xc3\xa4ksi ja yleni samalla luutnantiksi. Zelentsov liittyi 7. maaliskuuta 1918 vapaaehtoisesti puna-armeijaan ilmailuopettajaksi. H\xc3\xa4n toimi rykmentinkomentajana vuosina 1922\xe2\x80\x931927 ja sen j\xc3\xa4lkeen Moskovan sotilaspiirin esikunnassa vuoteen 1931 saakka. Zelentsov suoritti Sota-akatemian iltaopiskeluna ja valmistui vuonna 1932. H\xc3\xa4n toimi taktiikanopettajana jatkokursseilla vuosina 1931\xe2\x80\x931936 ja ylennettiin everstiksi 4. joulukuuta 1935.\n_START_SECTION_\nTalvisota\n_START_PARAGRAPH_\nTalvisodassa Zelentsov komensi Suomussalmen taisteluissa Neuvostoliiton 163. divisioonaa, jonka teht\xc3\xa4v\xc3\xa4n\xc3\xa4 oli vallata ensin Suomussalmi ja jatkaa etenemist\xc3\xa4 kohti Oulua katkaistakseen Suomen, jolloin Suomi olisi menett\xc3\xa4nyt maayhteyden Ruotsiin. Zelentsovin divisioona ei kuitenkaan operaatiossaan onnistunut, vaan joutui vet\xc3\xa4ytym\xc3\xa4\xc3\xa4n Suomumussalmelta joulukuun lopulla 1939. Zelentsovin divisioonan apuun oli tulossa Neuvostoliiton 44. divisioona, jonka suomalaiset kuitenkin tuhosivat l\xc3\xa4hes kokonaan.\n_START_SECTION_\nToinen maailmansota\n_START_PARAGRAPH_\nTalvisodan j\xc3\xa4lkeen Zelentsov nimitettiin Neuvostoliiton 88. jalkav\xc3\xa4kidivisioonan komentajaksi 14. kes\xc3\xa4kuuta 1940 ja h\xc3\xa4net ylennettiin samana p\xc3\xa4iv\xc3\xa4n\xc3\xa4 kenraalimajuriksi. Zelentsov kaatui toisessa maailmansodassa Suomen vastaisella rintamalla Louhessa 15. elokuuta 1941 Saksan ilmavoimien sy\xc3\xb6ksypommittajan aiheuttamassa iskussa. H\xc3\xa4net on haudattu Murmanskiin.'